טיול הרגועים של קא"ו – סיפור יולי 2005

בסוף הטיול אמרה א. בהתלהבות שהיא נהנתה והודתה על הארגון והטירחה. אני, בתור משתתף ומארגן, לא.
לכל משתתף מובהר שהאחריות לבטיחותו בטיול היא שלו בלבד, ועדיין הצטערתי על כל אופנוע שנפל בדרך העפר לארוחת הבוקר , בין השאר האופנוע של א. וגם על אלו שהחליקו וכמעט נפלו. בכל נפילה הלב נצבט. ארוע כזה גורם למפח נפש למשתתף שמשליך גם על סביבתו הקרובה. 

הסאגה התחילה ביום חמים ומאיר בתוך הירוק של יער המגינים בפניה לדרך העפר של חניון שלומי. קרין שנמצאת עדיין למעלה בכניסה לשביל, מודיעה לי בקול לחוץ בקשר שאופנוע נפל וקוקי על הסוזוקי כמעט. בחניון, אני רואה על פניה ועל פני חבריה שכיף הם כבר לא ימצאו כאן ומבין את זה כל כך. הנפילות הבאות יכלו כבר להכנס לסרט קיץ חינני: א. הגיעה לחניון וגילתה שהתיק שלה נמצא על הקטנוע של י.  אבל י. לא נמצא. אז א. בלחץ ,נותנת גז ומנסה לצאת מהחניון בדרך אחרת, נופלת, קמה ומגיעה אלי כדי לברר איפה בעצם י. ותוך כדי שיחה מגלה לי שנפלה ומצביעה על חלק כזה או אחר שמגלה תמיכה בהתנתקות.
בינתיים י. מגיע בפול גז כי הוא נזכר שיש לו את התיק של א. בולם בבת אחת כשרואה אותנו בצד הדרך.

הבחנתי בו בולם והזמן נעצר. הכל קרה בהילוך איטי: הקטנוע על שני גלגלים, הגלגל הקדמי מתחיל לטייל לו במין רקוד טנגו מצד לצד. י. מנסה לשחק עם הגלגל הסורר על ידי מספר נענועי הגה עדינים. והנה הגוף הזרמי של הקטנוע נוטה מעט ימינה, וברקע נשמע רעש החלקה "ווווש" די נעים של גומי על חול. ברגע זה הקטנוע הכי קרוב אלי. ועכשיו הוא מתרחק ממני, ול"וווש" מצטרף רעש גרירה של פלסטיק על חצץ. והנה הוא נעצר, הקטנוע, שוכב. וי. בדרכו אלינו מתנצל בפני א. על העיכוב...

כשיצאנו מהחניון קיווינו שהכל יזרום. אני מובילה את השיירה לעין חינדק. עם ההגעה, אלחנן מודיע לי בקשר שעוד אופנוע נפל, והפעם מייק נפצע מנסיון הרמת האופנוע הכבד. איחולי החלמה מהירה, מייק.
אבן ישבה לקרין ולי על הבטן. מראה כל הדו"גים בעין חינדק , כאשר הרוכבים מסתלבטים בצלי העצים ובקרבת המעיין, וארוחת צהריים טעימה בחברותא במסעדה הלבנונית בשורש - לא הצליחו לחלץ את מצב הרוח מהבור אליו נכנס.

בסוף הארוחה, החברה נפרדים. לקרין ולי קשה להפנים את מילות התודה והמחמאות של מי שנהנה בכל זאת.

כתבו: קרין כהן ואלחנן שרון 

תודות:
- בטוח גרר: אופנוגרר – ובפרט לאייל חרזי על המקצועיות והנוכחות הנעימה.
- רעיון ראשוני לטיול ועזרה בתכנון המסלול – גיורא אורן
- פרסום הטיול – אורן קוסלובסקי (www.riders.co.il) ויובל קנון.
- הדפסת תוכנית טיול – יובל קנון
- מובילה (בשיתוף) – קרין כהן
- מאסף – יעקב הרנשטאט ומשה בויארסקי 
- מרשלים –  דניאל ליידרמן, הנרי הגמי, ענת הגמי וקובי יוספיה
- סופר-מרשל - יובל קנון
-  תמיכה לוגיסטית –  משה בויארסקי ורוני פרגר.  
- הערות קונסטרוקטיביות – זאב פרלוק, נסים פרחי וקוקי על הסוזוקי
- ווסטים – חברת תמיג, יבואנית צמיגי PIRELLI METZELER
ואם שכחתי מישהו - סליחה 

אלחנן שרון